b'\n_START_ARTICLE_\nCliffhanger (film)\n_START_SECTION_\nHandling\n_START_PARAGRAPH_\nGabe Walker og Hal Tucker er to erfarene klatrere som blir \xc3\xb8yenvitne til at Hals venninne faller i d\xc3\xb8den fra en fjellskrent. Hal klandrer Gabe for ulykken og legger ham for hat. _NEWLINE_Et \xc3\xa5r senere orker Gabe fortsatt ikke tanken p\xc3\xa5 \xc3\xa5 begynne \xc3\xa5 klatre igjen, helt til Jessie Deighan, en kvinnelig bekjent og klatrerkollega, klarer \xc3\xa5 overtale han om \xc3\xa5 redde passasjerene ombord i et fly som har styrtet i det sn\xc3\xb8kledde Rocky Mountains. Oppe i fjellet m\xc3\xb8ter han Hal igjen og en konfrontasjon oppst\xc3\xa5r mellom de to tidligere vennene. De to f\xc3\xa5r imidlertid langt alvorligere ting \xc3\xa5 hanskes med da det viser seg at passasjerene ombord p\xc3\xa5 det styrtede flyet er tungt bev\xc3\xa6pnede kriminelle som tar Gabe som gissel i h\xc3\xa5p om at han skal klare \xc3\xa5 lokalisere tre kofferter med 100 millioner dollar.\n_START_SECTION_\nAnmelderne og publikum\n_START_PARAGRAPH_\nFilmen ble forholdsvis godt mottatt av anmelderne og har mottatt 67\xc2\xa0% p\xc3\xa5 Rotten Tomatoes og 60% p\xc3\xa5 Metacritic. Den kjente amerikanske filmkritikeren Roger Ebert gav den tre av fire stjerner og beskrev den som en film som \xc2\xableverer varene\xc2\xbb. Variety beskrev den som en actionthriller p\xc3\xa5 \xc2\xabh\xc3\xb8yoktan\xc2\xbb med halsbrekkende filmscener som ingen f\xc3\xb8r har sett maken til._NEWLINE_VGs anmelder gav filmen terningkast tre og skrev f\xc3\xb8lgende kommentar: \xc2\xabCliffhanger starter med svimlende, pirrende gys. Da vi n\xc3\xa6rmer oss slutten, har vi f\xc3\xa5tt overdose, og spenningseffektene er avg\xc3\xa5tt ved d\xc3\xb8den\xc2\xbb. Anmelderne i Aftenposten, Dagbladet og Dagsavisen gav den terningkast fire._NEWLINE_Filmen ble meget popul\xc3\xa6r p\xc3\xa5 kinoer rundt om i verden og innbrakte 255 millioner dollar p\xc3\xa5 verdensbasis, hvorav 85 millioner dollar p\xc3\xa5 amerikanske kinoer alene. Den ble den tiende mest innbringende filmen p\xc3\xa5 amerikanske kinoer i 1993 og den syvende mest innbringende p\xc3\xa5 verdensbasis.\n_START_SECTION_\nPriser og nominasjoner\n_START_PARAGRAPH_\nFilmen ble nominert til Oscar i tre kategorier: Beste lydeffekter, beste visuelle effekter og beste lyd. Den ble tildelt en ASCAP Film and Television Music Awards for "Top Box Office Films".\n_START_SECTION_\nI Norge\n_START_PARAGRAPH_\nCliffhanger ble, med 290 000 bes\xc3\xb8kende, den tredje mest bes\xc3\xb8kte kinofilmen i Norge i 1993 (bare sl\xc3\xa5tt av Bodyguard og Jurassic Park)._NEWLINE_Den fikk opprinnelig 18 \xc3\xa5rs aldergrense i Norge, men etter noen klipp av Filmtilsynet ble aldersgrensen satt til 15 \xc3\xa5r.\n_START_SECTION_\nInnspillingssted\n_START_PARAGRAPH_\nFilmens mest dramatiske scener ble innspilt i Cortina d\'Ampezzo i Italia. Noen av scenene ble ogs\xc3\xa5 innspilt i Durango, Colorado i USA.'